爲宜興鄭主簿賦寓軒一首
作者：程俱
朝代：宋

paragraphs: 物生太空中，巨細同一寓。
機緘固有待，舟壑本無住。
二儀立毫塵，萬化失朝暮。
要之儻來寄，正自墮形數。
滔滔人間世，俯仰若泡露。
浮遊皆適然，蚊睫漫來去。
着身方丈室，聊作槁梧據。
了觀諸幻境，內外絕欣惡。
須知五藴山，今我聊託附。
回頭主人翁，妙住了無處。